กรณ์เตรียมช่วยลูกจ้างรายวันย่านราชประสงค์
"กรณ์" เล็งชง ครม. หามาตรการเยียวยาผลกระทบลูกจ้างย่านราชประสงค์ที่ถูกผลกระทบม็อบแดง
9 เม.ย. 2553

"กรณ์" เล็งชง ครม. หามาตรการเยียวยาผลกระทบลูกจ้างย่านราชประสงค์ที่ถูกผลกระทบม็อบแดง
นายกรณ์ จาติกวณิช  รมว. คลัง เปิดเผยว่า กระทรวงการคลังตั้งใจจะมีมาตรการเยียวยาผลกระทบให้แก่ประชาชนที่ได้รับผลกระทบจากการชุมนุมบริเวณแยกราชประสงค์ ของกลุ่มแนวร่วมประชาธิปไตยต่อต้านเผด็จการแห่งชาติ (นปช.) หรือคนเสื้อแดง โดยจะเน้นช่วยลูกจ้างรายวัน และพนักงานขายที่มีรายได้ผูกติดกับยอดขาย มากกว่าจะช่วยเหลือผู้ประกอบการ โดยเฉพาะผู้ประกอบการขนาดใหญ่ที่ไม่ว่าจะได้รับผลกระทบอย่างไรก็ยังพอช่วยเหลือตัวเองได้ระดับหนึ่ง อย่างไรก็ดี จะต้องมีการประเมินถึงผลกระทบให้ชัดเจนก่อนที่จะเสนอให้ที่ประชุมคณะรัฐมนตรีในการประชุมครั้งต่อไป เพื่อพิจารณาตัดสินใจ
"ผมเป็นห่วงลูกจ้างมากกว่า โดยเฉพาะพวกลูกจ้างรายวัน และพวกที่รายได้ต้องผูกติดกับยอดขาย ก็จะดูแลให้เหมาะสม ซึ่งจะต้องเสนอ ครม. พิจารณาในการประชุมครั้งต่อไป คาดว่าการแก้ปัญหาตรงนี้จะใช้งบประมาณ แต่จะจ่ายยังไง รูปแบบไหน เท่าไหร่ ต้องประเมินให้ชัดก่อน" นายกรณ์ กล่าว